正月十八日蔡州道上遇雪次子由韵二首  其二
作者：蘇軾
朝代：宋

paragraphs: 鉛膏染髭鬚，旋露霜雪根。
不如閉目坐，丹府夜自暾。
誰知憂患中，方寸寓羲軒。
大雪從壓屋，我非兒女萱。
平生學踵息，坐覺兩𩍐溫。
下馬作雪詩，滿地鞭箠痕。
佇立望原野，悲歌爲黎元。
道逢射獵子，遥指狐兔奔。
蹤跡尚可原，窟穴何足掀。
寄謝李丞相，吾將反丘園。